ಮಿರಾಕಲ್ ಕ್ಯೂರ್ ಹೆಸರಿನಲ್ಲಿ ಮಾರಲಾಗುತ್ತಿದೆ ಬ್ಲೀಚ್ ಕೊರೊನಾ ವೈರಸ್ಗಿಂತ ದೊಡ್ಡ ಕಾಟವಾಗಿ ಪೀಡಿಸುತ್ತಿರುವುದೆಂದರೆ, ಈ ಸೋಂಕಿನ ಕುರಿತ ವದಂತಿಗಳು ಹಾಗೂ ಅದರ ಹೆಸರಿನಲ್ಲಿ ನಡೆಯುತ್ತಿರುವ ವ್ಯಾಪಾರ. ಒಂದೆಡೆ ವೈದ್ಯರು ಹಾಗೂ ಸಂಶೋಧಕರು ಕೋವಿಡ್19 ವೈರಸ್ಗೆ ಮದ್ದು ಕಂಡುಹಿಡಿಯಲು ಹಗಲು ರಾತ್ರಿ ಯತ್ನಿಸುತ್ತಿದ್ದರೆ ಮತ್ತೊಂದೆಡೆ ಈ ಸೋಂಕನ್ನು ಹೊಡೆದೋಡಿಸುವುದಾಗಿ ಅನೇಕ ಉತ್ಪನ್ನಗಳನ್ನು ಮಾರುಕಟ್ಟೆಯಲ್ಲಿ ಮಾರಲಾಗುತ್ತಿದೆ. ʼದಿ ಗಾರ್ಡಿಯನ್ʼನಲ್ಲಿ ವರದಿಯಾದ ರಿಪೋರ್ಟ್ ಒಂದರ ಪ್ರಕಾರ, ಅಮೆಜಾನ್ನಲ್ಲಿ ಬ್ಲೀಚ್ ಒಂದನ್ನು ಕೋವಿಡ್19ಗೆ ಮಿರಾಕಲ್ ಕ್ಯೂರ್ ಎಂದು ಮಾರಾಟ ಮಾಡಲಾಗುತ್ತಿದೆ. ಈ ರೀತಿಯ ದ್ರವಗಳ ಸೇವನೆ ವಿರುದ್ಧ ಅಮೆರಿಕದ ಆಹಾರ ಮದ್ದು ಪ್ರಾಧಿಕಾರ ಪದೇ ಪದೇ ಎಚ್ಚರಿಕೆ ಕೊಡುತ್ತಿದ್ದರೂ ಯಾವುದೇ ಪ್ರಯೋಜನ ಇಲ್ಲ ಎಂಬಂತಾಗಿದೆ. CD Kit ಮತ್ತು NatriChlor ಬ್ರಾಂಡ್ ಹೆಸರುಗಳಡಿ ಕ್ಲೋರೀನ್ ಆಕ್ಸೈಡ್ ದ್ರಾವಣವನ್ನು ಮಾರಾಟ ಮಾಡಲಾಗುತ್ತಿದೆ ಎಂದು ದಿ ಗಾರ್ಡಿಯನ್ ವರದಿ ಮಾಡಿದೆ. ಈ ಉತ್ಪನ್ನದ ಮಾರಾಟದ ರಿವ್ಯೂ ಸೆಕ್ಷನ್ನಲ್ಲಿ ಜನರು ಅದನ್ನು ಕುಡಿಯುವ ಮೂಲಕ ತಮ್ಮನ್ನು ತಾವು ಡಿಸ್ ಇನ್ಫೆಕ್ಟ್ ಮಾಡಿಕೊಂಡಿರುವುದಾಗಿ ಹೇಳಿದ್ದಾರೆ.